Ľ. Vážny, poslanec: (2005-12-13):
Pozmeňujúci a doplňujúci návrh poslanca Národnej rady Ľubomíra Vážneho vám predkladám k tlači 1296. K čl. I. Za bod 47 sa vkladá nový bod 48, ktorý znie: „V § 33 ods. 2 sa za prvú vetu vkladá nová druhá veta, ktorá znie: „Opakovaná úhrada sa nevzťahuje na frekvencie na rozhlasové digitálne alebo televízne digitálne pozemské vysielanie.“.“ Ostatné body sa prečíslujú. Odôvodnenie. Cieľom predloženého návrhu je v prechodnom období v rámci nevyhnutnej podpory prechodu z analógového vysielania na digitálne vysielanie ustanoviť nespoplatňovanie používania frekvencií pre tento typ vysielania. Nevyhnutná podpora je z dôvodu efektívnejšieho využívania frekvenčného spektra s novými možnosťami technologickými, kapacitnými aj kvalitatívnymi. Po prechodnom období, keď bude využívanie frekvenčného spektra harmonizované, čo predpokladáme cirka v roku 2012 a k čomu sa aj vláda Slovenskej republiky v rámci záväzkov Slovenska voči Európskej únii zaviazala, by malo spoplatňovanie používania frekvencií prebiehať podľa súčasne existujúcich ustanovení, ktoré máme zadefinované v § 33 ods. 1 a 2 zákona. K čl. I bodu 113. V bode 113 § 76a znie: „Prechodné ustanovenia k úpravám účinným od 1. 2. 2006“, kde odseky 1 až 5 znejú: Odsek 1: „Ustanovenie § 33 ods. 1 a 2 sa nevzťahuje na frekvencie na rozhlasové analógové alebo televízne analógové pozemské vysielanie pridelené do nadobudnutia účinnosti tohto zákona na základe licencie na analógové pozemské vysielanie, a to počas celej doby platnosti takejto licencie. Ustanovenie § 33 ods. 1 a 2 sa však vzťahuje na frekvencie na rozhlasové alebo televízne analógové pozemské vysielanie pridelené na základe licencie, ktorej platnosť bola predĺžená po účinnosti tohto zákona, a to odo dňa jej predloženia podľa osobitného predpisu33).“ Odsek 2: „Úrad po nadobudnutí účinnosti tohto zákona nevydá individuálne povolenie na používanie frekvencií na účely poskytovania programovej služby prostredníctvom televízneho analógového pozemského vysielania. Tieto frekvencie nie sú k dispozícii ani podľa osobitného predpisu34).“ Odsek 3: „Ochranné pásma zriadené pred účinnosťou tohto zákona, ako aj oprávnenia a povinnosti z nich vyplývajúce zostávajú nedotknuté.“ Odsek 4: „Oprávnenia k cudzím nehnuteľnostiam, ako aj obmedzenia ich užívania, ktoré vznikli pred účinnosťou tohto zákona, zostávajú nedotknuté. Nárok na úhradu, ktorý vznikol vlastníkovi nehnuteľnosti z dôvodu výkonu takýchto oprávnení, si je vlastník nehnuteľnosti oprávnený uplatniť v podniku v lehote ustanovenej doterajšími predpismi, najneskôr však do jedného roka odo dňa účinnosti tohto zákona, inak nárok zaniká.“ Odsek 5: „Konanie o určenie podniku na poskytovanie univerzálnej služby podľa § 50 ods. 4 začaté podľa doterajších predpisov sa dokončí podľa tohto predpisu.“ Poznámky pod čiarou k odkazom 33 a 34 znejú: „33) § 52 zákona č. 308/2000 Z. z., 34) § 68 ods. 4 zákona č. 308/2000 Z. z.“ Odôvodnenie. Navrhované ustanovenia majú za cieľ plynulý prechod rozhlasových a televíznych vysielateľov do jednotného režimu platieb za frekvencie, a to pokiaľ ide o prípadných nových analógových vysielateľov. Zároveň je potrebné upraviť režim začatého konania o určenie poskytovateľa univerzálnej služby. Ambíciou tohto pozmeňujúceho návrhu je, lebo predtým sme to aj v gestorskom výbore schválili, ale legislatívnotechnicky sme tam dali nesprávne, že do paragrafového znenia sme dali účinnosť až od toho roku 2012, čo je nesprávne, a preto sme toto zmenili inou formuláciou týchto článkov, s predkladateľom zákona je tento postup kladne odkonzultovaný, je to len vylepšenie stavu, samozrejme. A upozorňujem na dôležitosť tohto, inak by sme nemali vhodne upravenú účinnosť zákona. Dovolím si požiadať vás o podporu tohto, aby sme celý zákon potom vedeli spraviť zmysluplný a s účinnosťou takou, ako ma byť. Ďakujem za pozornosť.